Fi tmiem il-ġimgħa 28 tabib żagħżugħ/a li qed jaspiraw li jispeċjalizzaw fil-kirurġija qed jingħataw taħriġ professjonali dwar kif għandhom jaħdmu f’sitwazzjonijiet stressanti fis-swali tal-operazzjonijiet – l-aktar fl-emerġenza. It-taħriġ speċjalizzat fil-kururġija qed jingħata minn żewġ kirurgi professjonali mill-Isptar Niguarda f’Milan u Aintree University Hospital f’Liverpool. Il-kirurgu, Predrag Andrejevic li jispeċjalizza f’operazzjonijiet ta’ emerġenza u dawk li m’humiex, spjega li t-tobba, fil-maġġoranza żgħażagħ, qed jingħataw taħriġ dwar proċeduri kirurġiċi kumplessi li se jkollhom iwettqu f’sitwazzjonijiet difficli fis-swali tal-operazzjonijiet – l-aktar fl-emerġenza. Il-kirurgu Andrejevic qal li din hi l-ewwel darba li tobba Maltin qed jingħataw dan it-tip ta’ taħriġ u li għalih qed jintużaw żewġ katavri li fuqhom it-tobba qed jagħmlu studju anatomiku mill-għonq sas-saqajn minbarra r-ras. It-taħriġ intensiv mifrux fuq jumejn qed jingħata mill-kirurgi Nikhil Misra minn  u Antonello Forgione. Francesca Theuma li gradwat bħala tabiba tliet snin ilu, iddeskriviet din l-esperjenza bħala opportunità unika biex hi u sħabha jiksbu l-prattika u l-ħiliet meħtieġa f’sitwazzjonijiet ta’ emerġenza. “Dalgħodu għallmuna kif meta jkun hemm inċident kbir  li qed jinvolvi l-intern taż-żaqq tal-katavri, il-manuvri li għandek bżonn tagħmel biex twaqqaf id-demm u ssewwi dak li jkun sofra ħsara”, qalet Theuma. Il-kirurgu Forgione kellu kliem ta’ tifħir għat-tobba Maltin, li fi kliemu għandhom livell għoli ta’ edukazzjoni u esperjenza li ħadu fl-isptar Mater Dei. Il-kirurgi Misra u Forgione għandhom jerġgħu jiġu s-sena d-dieħla għal taħriġ speċifiku fuq l-organi, skont il-ħtieġa f’Malta. Is-Segretarju Parlamentari Chris Fearne żar lit-tobba waqt is-sessjoni ta’ taħriġ.